
Karen Booth

Farlig nært

Oversatt av Monica Eikenes

MINISERIE: FRUENE STERLING


Tre kvinner, to av dem ekskoner. Det eneste de har til felles er den tidligere ektemannen. Men da han går bort, tvinges kvinnene til å samarbeide for å føre bedriften videre. Samtidig skal de bygge opp igjen sine egne liv … Dette er del to i miniserien Fruene Sterling. 

 

Kjære Leser

Takk for at du plukket med deg bok to i trilogien om Fruene Sterling. Hvis du hopper rett inn i serien, begynte den med at en rik og gåtefull mann døde i en tilfeldig ulykke og etterlot aksjemajoriteten i selskapet sitt til enken og de to ekskonene. De tre kvinnene blir kastet inn i et partnerskap, men ingen av dem er sikre på om de kan stole på hverandre.

Farlig nært kretser rundt Astrid, den andre konen, som er helt ulik alle andre heltinner jeg tidligere har skrevet om. Hun er en forhenværende modell og vant til at menn sikler etter henne, men innerst inne er hun tøff, men følsom og lidenskapelig. Hun blir ført sammen med Clay, broren til den tredje fruen i serien. (Hvis du fornemmer at det kan bli drama, har du helt rett!) Clay er intens og ekstremt beskyttende. Jeg elsket å skrive om dynamikken mellom disse to ildfulle karakterene.

Jeg håper du vil like Farlig nært, og hold utkikk etter den siste boken i trilogien.

Karen Booth


Denne boken er til alle kvinner som går inn for å støtte og løfte frem andre kvinner.

Dere gjør verden til et bedre sted.  


1

Clay Morgan var nesten for mye – en skyskraper av en mann med stormfulle, blågrå øyne og tykt, nesten svart hår som Astrid Sterling lengtet etter å dra fingrene gjennom. Hun betraktet ham fra motsatt ende av rommet på den livlige cocktailfesten, og så at han sto litt utenfor folkemengden og observerte. Tok alt inn over seg. Den briljante arkitekten var i stand til å skape noe ut av ingenting. Det var en nytelse å se ham i aksjon, en luksus Astrid kunne unne seg hver arbeidsdag. Men Clay hadde også et hardt hjerte, et som muligens var hugget ut av is. Det var i hvert fall det Astrid antok, etter måten han oppførte seg mot henne på.

Hun hadde ikke gjort noe for å fortjene det. Ingenting overhodet. Og det gjorde henne sakte, men sikkert gal.

Grant Singleton var vert for denne festen, som ble holdt i det rålekre huset hans i La Jolla i California. Grant var administrerende direktør for selskapet Astrid jobbet for, Sterling Enterprises, et eiendomsutviklingsselskap som ble grunnlagt av Astrids nylig avdøde eksmann. Astrid eide også sytten prosent av selskapet, så hun var ikke en helt vanlig ansatt. Selv om Clay, som jobbet sammen med henne på Seaport Promenade-teamet, behandlet henne som om hun var det.

Hun tok et glass champagne fra et brett da en av servitørene tilbød henne det. «Tusen takk», sa hun til den unge mannen.

«En fin kveld», svarte han, som for å legge opp til småprat.

Astrid så seg over skulderen. Utenfor vinduene til Grants moderne hjem svaiet høye palmetrær i den sterke havbrisen. Bladene virvlet frem og tilbake i vinden, og over dem var den mørke nattehimmelen opplyst av stjerner. Scenen var som Clay – skyggelagt og mystisk – men likevel lokket den på henne. Hun skulle ønske hun kunne stått der ute sammen med ham nå, alene, slik at hun kunne prøve å riste løs noe av det som gled gjennom hjernen hans. Hun lengtet desperat etter noen svar. Hvorfor var han så kald og avvisende? Hvorfor behandlet han henne med så åpenlys forakt?

«Helt nydelig.» Servitørens stemme fanget oppmerksomheten hennes.

Astrid snudde seg tilbake, og fikk med seg at øynene hans gled sultent over henne. Hun smilte og skjøv følelsen av å være et objekt bort. Hun var mer enn vant til det nå, og hadde lært seg til ikke å bry seg om det. Det skjedde drøssevis av ganger hver dag. Det rare var at da hun var en spedbygget og keitet tenåring, ville hun gjort nesten hva som helst for å få denne typen mannlig oppmerksomhet. Da hun endelig vokste inn i kroppen og de skarpe kantene ble rundere, ble hele livet hennes forandret – en modellkarriere, en enveisbillett ut av hjemlandet Norge og til slutt en diamantring fra Johnathon Sterling. Ekteskapet varte ikke, men hun hadde hatt kjærligheten hans i noen år og var takknemlig for det den hadde gitt henne. Hadde det ikke vært for ham, ville hun ikke stått i dette rommet nå.

«Takk igjen», sa hun til servitøren. Hun var utålmodig etter å rette fokuset tilbake til Clay. Dette var en av de få gangene hun fikk treffe ham utenfor kontoret, og hun ville se hvordan han var når han omgikkes andre, spesielt søsteren Miranda. Astrids forbindelse til Miranda var usannsynlig – Miranda hadde vært gift med Astrids eksmann Johnathon da han døde for to måneder siden. Dessverre hadde Astrid også oppdaget en forferdelig hemmelighet om starten på Miranda og Johnathons ekteskap. Astrid var desperat etter å holde den hemmeligheten skjult, men den plaget henne likevel. Hun likte nemlig Miranda ganske godt.

«Si ifra hvis det er noe du trenger», sa servitøren før han gikk sin vei.

Astrid smilte takknemlig til svar.

I den andre enden av rommet klirret Grant forsiktig en skje mot champagneglasset for å få alles oppmerksomhet. Tara, den første av Johnathon Sterlings koner, gikk bort til ham. Til sammen hadde Tara, Miranda og Astrid aksjemajoriteten i Sterling Enterprises. Kunngjøringen Grant skulle komme med, ville sannsynligvis påvirke dem alle tre.

«Aller først vil jeg takke dere alle for at dere ville komme hit i kveld. Jeg har flere spennende nyheter å dele med dere.» Grants varme, brune øyne lyste opp av forventning. Han elsket jobben sin og var en dyktig leder.

Clay, på sin side, skjøv hendene ned i bukselommene og lente seg mot veggen. Astrid kunne ikke la være å beundre den lange og veltrente kroppen – den muskuløse brystkassen som for øyeblikket var dekket av en stilig, svart dresskjorte, den definerte midjen og de uendelig lange bena. Han var rett og slett vanvittig sexy.

«Som mange av dere vet», fortsatte Grant, «kom Sterling Enterprises seg gjennom den første runden av Seaport Promenade-prosjektet med byrådet for omtrent to uker siden. Vi hadde aldri klart det uten hele det dedikerte teamet – Clay Morgan, Astrid Sterling og, selvfølgelig, Tara.» Grant strakte seg etter Taras hånd, og Astrid så øyeblikket da fingrene deres ble flettet inn i hverandre og forbindelsen mellom dem ble håndgripelig. De hadde falt for hverandre, selv om Tara hadde sverget på at det ikke var noe mellom dem. «Og det fører meg videre til den neste kunngjøringen. Tara og jeg har ikke bare bestemt oss for å lede selskapet sammen, som konserndirektører fra og med i dag, men vi skal også gifte oss.»

Et høylytt gisp lød gjennom folkemengden, som raskt ble etterfulgt av stormende applaus og gjester som skyndte seg frem for å gratulere de nyforlovede. Astrid ble stående i bakgrunnen, og hun fikk også med seg at Clay gjorde det samme. Astrid hadde sine egne grunner for å være tilbakeholden i sin jubel over de gode nyhetene. Hun, Tara og Miranda hadde en avtale. Det var meningen at de skulle være en koalisjon innenfor Sterling, og alt hadde vært Taras idé. Hun hadde klekket ut en plan etter at det ble klart at Johnathon hadde delt eierandelene sine mellom de tre fruene. Taras forlovelse med den administrerende direktøren ville i beste fall splitte lojaliteten hennes, og i verste fall skyve henne bort fra Miranda og Astrid.

Astrid smøg seg mellom gjestene til hun var borte hos Miranda, som sto i nærheten av Tara og Grant og så ut til å vente på en mulighet til å gratulere dem.

«Visste du noe om dette?» spurte Astrid.

Miranda ristet på hodet. «Jeg hadde mine mistanker. Men det gir mening, gjør det ikke? De har kjent hverandre i årevis, og det har alltid vært en spesiell gnist mellom dem.»

«Men konserndirektører?» hvisket Astrid. «Med både det og forlovelsen virker det som Tara har slått seg sammen med Grant, når tanken var at det var vi tre som skulle stå sammen.»

Miranda nikket og fokuserte på Astrid. Hun var en av de få som tok Astrid på alvor. «Så la oss gå og snakke med henne. Finne ut hvor vi står.»

De gikk bort til Tara, som virket fullstendig fanget av øyeblikket. «Kan vi få snakke litt med deg?» Astrid hadde allerede begynt å lede dem bort til et hjørne av rommet for å skaffe dem litt privatliv.

«Ja. Så klart. Hva er det?» spurte Tara.

«For det første – gratulerer», sa Miranda.

Astrid var en smule irritert over at hun tilsynelatende var den eneste som tenkte forretninger for øyeblikket. «Ja, gratulerer. Jeg er glad på dere begges vegne.» Hun så bort på Tara, som var avslappet og selvsikker. «Men jeg har også et spørsmål.»

«La meg gjette», sa Tara. «Du er redd for at jeg er for involvert med Grant.»

«Dere skal gifte dere, og dere er konserndirektører. Jeg tror ikke det er mulig å bli mer involvert enn det», svarte Astrid.

«Må du ikke rådføre deg med oss før dere påtar dere stillingene som konserndirektører?» spurte Miranda.

«Teknisk sett, ja. Og dere to har selvfølgelig all rett til å protestere på denne ordningen, hvis dere vil det. Men dette er en god ting for oss tre. Nå flyter jeg ikke bare rundt i selskapet med en udefinert rolle. Nå har jeg en tittel og all den makt den gir meg. Det er bra for oss. Om noe, beskytter det eierandelene våre i selskapet.»

Astrid skulle ønske hun var like sikker. «Så lenge du fortsetter å være dedikert til Seaport Promenade-prosjektet.» I Astrids øyne hadde hun all rett til å være en smule egoistisk og presse frem sine egne ønsker. Prosjektet, som var et stort oppdrag for byrådet og involverte det som til slutt ville bli et enormt landområde nede ved bukten, sørget for at hun fikk jobbe sammen med Clay. Hvis han virkelig ikke likte henne, ville hun i det minste finne ut hvorfor.

«Ja. Jeg vil ha en forsikring om at det virkelig blir noe av», la Miranda til. Hun hadde sine egne grunner for å bry seg om Seaport. Det hadde vært Johnathons drømmeprosjekt før han døde for to måneder siden. «Hvordan går det med forslaget om å kalle opp parken etter Johnathon?»

«Jeg jobber fremdeles med det», sa Tara.

I neste øyeblikk vinket Grant Tara bort til seg. Clay hadde kommet bort til ham, og de to var kort tid senere i dyp samtale.

«Jeg håper dere kan unnskylde meg litt», sa Tara, før hun gikk bort til de to mennene.

«Hva snakker de to om?» spurte Astrid.

«Jeg har en følelse av at jeg vet det», sa Miranda. «Jeg tror at broren min vil få store nyheter.»

«En siste kunngjøring, folkens», ropte Grant før Astrid rakk å stille flere spørsmål. «Jeg vil gratulere selskapets stjernearkitekt, Clay Morgan, med nominasjonen til Årets Arkitekt i California.»

Miranda begynte å klappe vilt, og selv om Astrid gjorde det samme, ble en liten del av hjertet knust da hun fikk med seg Clays reaksjon. Han smilte pliktskyldig, men det var så åpenbart – i hvert fall for henne – at han ikke likte å ha alles oppmerksomhet rettet mot seg. Hvor trist var ikke det? Dette var en stor prestasjon.

Astrid kjente at hun lengtet etter å gjøre ham glad, så hun skyndte seg bort til ham sammen med Miranda. Hun så på mens Miranda og Clay klemte hverandre. Det var en tydelig varme mellom dem som bror og søster, et bånd som virket sterkt og kjærlig. Så han var ikke laget av is, i hvert fall ikke når det gjaldt familien. Miranda trakk seg tilbake, og Clay fikk øye på Astrid. Et øyeblikk, mens blikkene deres møttes, var det som om hjertet hennes ble presset sammen som en stressball. I brøkdelen av et sekund lengtet hun også etter å klemme ham, men hun var sikker på at han bare ville vike unna.

I stedet gjorde hun det eneste hun kom på. Hun rakte ham hånden. «Gratulerer, Clay. Dette er så spennende. Det er en stor ære for meg å jobbe sammen med deg på Seaport-prosjektet. Jeg ser virkelig frem til at vi kan begynne på den neste fasen.»

Clay så ned på hånden hennes. «Takk. Men jeg kommer til å be om å bli tatt av det prosjektet.»

Astrids hjerte sank. «Hvorfor det?»

«Jeg tror ikke vi to jobber så bra sammen.»

*

Det gjorde ham virkelig vondt å si det til Astrid, og det knuste ansiktsuttrykket hennes gjorde det enda mer utfordrende. Men det var sannheten. De jobbet ikke bra sammen. Han ble hele tiden distrahert av henne. Han gjorde feil når de arbeidet sammen, og for ham var det viktig å ikke gjøre det. Han hadde gjort en enorm tabbe med Seaport Promenade-prosjektet for flere uker siden, og det kunne ha kostet dem hele prosjektet. Heldigvis hadde Tara oppdaget tabben før den første presentasjonen. Årets Arkitekt ville aldri gjøre slike bommerter, og han ønsket seg den prisen mer enn noe. Bortsett fra den lille datteren og søsteren Miranda var det ikke så mye som gjorde Clay lykkelig. Jobben var en essensiell del av livet hans. Den var med på å definere ham.

Astrid – med de lange bena, den sjarmerende personligheten og det nydelige, honningblonde håret – sto mellom ham og hele hjernefunksjonen hans. De hadde arbeidet sammen i litt over en måned, og situasjonen ble ikke bedre – den ble verre. Når hun var i nærheten, ble han til en stor kløne. Han merket at han måtte lete etter ordene, og han var en mann med et stort vokabular. Men nei. Ikke når Astrid var nær.

I stedet ble han forhekset av de fyldige, rosa leppene og fortryllet av de store, kakaobrune øynene. Han kunne ikke tillate seg å falle for enda et vakkert ansikt. Det hadde ødelagt livet hans forrige gang han hadde gjort det, da han forelsket seg i kvinnen som etter hvert ble konen hans og som til slutt forlot ham og den dyrebare datteren deres.

Han ville ikke gjøre et slikt feilgrep igjen. Datteren og karrieren var for viktige for ham. Men han hadde ikke tenkt å ødelegge for Astrid. Hun var dyktig i jobben sin, og det ga ham ingen andre valg enn å fjerne seg selv fra prosjektet.

«Dette kan du ikke mene», sa Astrid. «Vi jobber veldig bra sammen. Vi kom oss gjennom første runde av Seaport-prosjektet, og det til og med under et ekstremt tidspress.»

«Hva er det jeg hører om Seaport? Diskuterer dere jobb?» Grant snudde seg og brøt inn i samtalen deres.

Clay hadde planlagt å ta dette opp med Grant på et privat møte på mandag – ikke på en sosial tilstelning der alle, selv Astrid, kunne få med seg hele samtalen. «Vi gjorde faktisk det. Jeg lurer på om jeg kan bli løst fra prosjektet, så jeg i stedet kan fokusere på noen av de mer presserende oppgavene som ligger foran oss.»

En bekymringsrynke formet seg mellom Grants øyenbryn. «Jeg trodde du trivdes med det. Og det er en så høyprofilert oppgave. Jeg ville trodd at med Årets Arkitekt-nominasjonen er tiden inne for å trå frem i rampelyset, ikke trekke seg ut av det.»

Tara hadde åpenbart overhørt samtalen og unnskyldt seg fra den hun snakket med. Clay selv følte også for å forsvinne. Han skulle aldri ha tatt dette opp på et cocktailselskap. Det var uklokt og tåpelig og altfor, altfor offentlig. Clay var en ekstremt tilbakeholden person. Det hadde han alltid vært.

«Går alt bra her?» spurte Tara.

«Clay ber om å bli tatt av Seaport-prosjektet.» Grant la armen kjærlig rundt Taras midje.

«Nei. Helt uaktuelt. Du og Astrid er drømmelaget. I tillegg skal jo jeg nå offisielt bli konserndirektør, og da ønsker jeg at dere to skal ha ansvar for det prosjektet. Planen var å la Astrid overta mine arbeidsoppgaver der.»

Tara skulle bare visst at hun bare gjorde ham enda mer sikker i sin sak. Hun hadde i det minste vært en slags buffer mellom ham og Astrid. Nå overlot hun alt til dem? «For øyeblikket innebærer ikke prosjektet noe mer enn å tilpasse den eksisterende planen til byrådets nye krav. Det er små detaljer som en av de andre arkitektene bør kunne klare.» Clay håpet at denne nye tankegangen ville kunne overbevise dem.

Tara ristet sakte på hodet. «Jeg vet ikke.» Hun snudde seg mot Grant. «Jeg ville bare følt meg mye tryggere hvis jeg visste at Clay fremdeles hadde kontrollen. Han har jobbet med det helt fra begynnelsen.»

Ingenting gikk som Clay hadde tenkt her. Ingen av argumentene hans så ut til å fungere.

«Det er min feil», skjøt Astrid inn, til Clays store overraskelse. «Sannheten er at Clay syns det er vanskelig å jobbe sammen med meg. Men ikke vær redd. Jeg skal ta meg sammen. Vi vil ordne opp i uoverensstemmelsene våre, slik at alle kan fortsette på prosjektet. Ikke tenk på det.»

Tara så først på Astrid, deretter på Clay. «Er det det alt dette handler om? Samarbeidsproblemer?»

«Det er mer enn det», svarte Clay.

«Kan du være så snill å fortelle meg nøyaktig hva?» repliserte Tara.

Clay visste ikke hva mer han skulle si. Han fikk følelsen av at han hadde malt seg inn i et hjørne. «Dette er bare min feil. Ikke Astrids. Jeg er vel bare litt for vant til å jobbe alene.» Han ville ikke sette seg selv i et dårlig lys, men han ville heller ikke la Astrid ta på seg skylden for dette. Det var han som hadde tatt det opp.

«Gi oss litt tid», sa Astrid. «Vi kan finne ut av det. Og hvis vi ikke gjør det, trekker jeg meg fra prosjektet.»

Clay sukket stille. Det var heller ikke det han ønsket seg. Men han hadde virkelig ikke så mange valg. Han kunne holde ut pinen med å omgås Astrid i en uke eller to, så kunne han finne ut av hva hans neste trekk skulle bli. «Ja. Greit. Vi kan inngå et kompromiss.»

«Det er bra», sa Grant fornøyd. Han og Tara ble raskt dradd tilbake til festen av folk som ville feire de gode nyhetene deres.

Clay visste at han burde være glad. Han hadde fått en nominasjon han hadde jobbet knallhardt for. Og hvis situasjonen hadde vært litt lettere, ville han ha tillatt seg å feire litt.

«Jeg håper jeg ikke gjorde det vanskelig for deg», sa Astrid. «Jeg vil bare ikke at alt skal være så anstrengt mellom oss.» Hun så ned på føttene sine, og da hun kikket opp på ham igjen, kunne han se smerten i de brune øynene. «Ikke mer enn det er nå, mener jeg.»

Clay følte seg som en ordentlig drittsekk. En del av ham følte for å forklare hva problemet virkelig var, men selv han forstod det ikke fullt ut. Han visste bare at noe dypt inni ham ba ham om å holde seg langt unna henne. «Vi møtes på kontoret på mandag, ok?»

«Jeg lurer på om vi kan ha et møte først, så vi kan snakke litt mer om dette.»

Han ristet på hodet. «Ingen grunn til å snakke mer om det. Det er ikke deg. Det er meg.» Han dro nøkkelen opp av bukselommen. Han måtte komme seg bort derfra – måtte kjøre hjem til datteren Delia og sove av seg denne kvelden. Kanskje han ville ha et klarere hode neste morgen. Han så seg rundt etter søsteren, men kunne ikke se henne noe sted. Han fikk sende henne en tekstmelding når han var hjemme. «Ha en fin helg», sa han til Astrid før han begynte å gå mot utgangen.

«Ikke tale om at det bare er deg.» Astrid var like bak ham – hun småløp i lekre, høyhælte sko som fikk bena til å se vanvittig sexy ut.

«Tro du meg. Det er det.» Han åpnet døren, men av gammel vane holdt han den åpen og lot Astrid gå ut først. Søren ta den innebyggede gentlemanen i ham.

Astrid snudde seg tilbake til ham i samme øyeblikk som hun var ute på steinterrassen. Havbrisen blåste håret foran ansiktet hennes, og hun ristet det løst. Han strevde med å holde seg oppreist. Hvordan kunne en kvinne være så overjordisk vakker? «Det er aldri bare én persons feil. Og jeg vet at det må være en grunn til at du oppfører deg slik mot meg.»

Clay hadde vært redd for at den kalde skulderen hans hadde blitt for voldsom. Han lukket døren bak seg. «Jeg beklager at jeg ikke har vært særlig hyggelig å jobbe sammen med. Jeg er ganske stresset for tiden. Det er ikke en unnskyldning, men det kan forklare litt av det.»

«Jeg vet at jeg kan virke litt overentusiastisk. Jeg er bare glad for at jeg har funnet meg en jobb der jeg føler at jeg har mer å bidra med. Jeg var modell i flere år, og det fikk meg aldri til å føle meg særlig verdifull.»

«Jeg vil tro at arbeidsgiverne dine må ha vært svært fornøyd med den jobben du gjorde.» Hvordan kunne de ikke være det? Hun var den mest sexy kvinnen han noensinne hadde sett. Han fortsatte å gå mot bilen.

«Kanskje. Jeg vet egentlig ikke. Men jeg vet at jeg liker å jobbe for Sterling, og jeg vil ikke at det skal forandre seg.»

«Du eier en bit av selskapet. Du kan være med og avgjøre din egen skjebne, kan du ikke?» Han stoppet og snudde seg mot henne. «Helt ærlig – trenger du egentlig å jobbe?»

«Gjør du?» Hun hevet et øyenbryn mot ham.

Nei, han var ikke nødt til å jobbe, i hvert fall ikke for pengenes skyld. Han og Miranda hadde arvet hele familieformuen da bestemoren døde. Men han trengte å jobbe for sin tilregnelighets skyld. Det holdt hjernen opptatt og hindret ham i konstant å gjenoppleve fortiden. «Hvordan vet du det?»

«Jeg stiller spørsmål.»

Clay ville ikke at noen skulle stille spørsmål for å finne informasjon om ham. Det likte han overhodet ikke. «Vel, slutt med det. Vi to jobber sammen. Det er ingen grunn til at du skal vite noe om privatlivet mitt.» Sinnet boblet opp i ham. Han måtte bare komme seg bort til bilen.

«Jeg beklager. Jeg prøver bare å forstå.»

«Forstå hva da? Meg?» Han måtte nesten le. I egne øyne var han en enkel mann å tolke. Hvis han fikk leve livet sitt i fred og ro, ville han klare seg fint.

«Ja, deg.» Hun grep albuen hans, og varmen fra berøringen spredte seg gjennom kroppen hans. «Jeg vil få til å jobbe sammen med deg. Jeg vil lære av deg, og samarbeide, og prøve å suge til meg i hvert fall litt av briljansen din.»

Han sto urørlig. Han visste ikke hva det var meningen at han skulle si til noe slikt. Hun var så oppriktig, så bestemt på å komme frem til et kompromiss. I hans øyne gjorde det henne bare enda mer farlig. Hvorfor kunne hun ikke bare gi opp, gå inn igjen og glemme alt dette?

«Hvorfor hater du meg, Clay? Jeg greier ikke å forstå hva jeg har gjort mot deg.»

«Jeg hater deg ikke.» Jeg klarer ikke å slutte å tenke på deg. 

«Men noen ganger føles det slik.»

«Jeg beklager. Jeg vet ikke hva mer jeg kan si.» Han trykket på tasten og tok lange skritt mot Audien, før han begynte å fomle febrilsk med dørhåndtaket. Han nektet å la en ny kvinne komme under huden på ham. Ikke slik som forrige gang. Aldri igjen. Han startet motoren og lysene slo seg umiddelbart på. Foran ham sto Astrid og ristet vantro på hodet. Selv i det minst flatterende lyset han kunne tenke seg, var hun nydelig og fortryllende og nøyaktig den type kvinne han lengtet etter å dra inn i armene sine og kysse. Hun var også vanskelig å forstå. Hvordan kunne noen være så ivrig etter å stole på en praktisk talt ukjent mann?

Det var lenge siden han hadde lært seg at han ikke kunne stole på noen.

